茶歌
作者：白玉蟾
朝代：宋

paragraphs: 柳眼偷看梅花飛，百花頭上東風吹。
壑源春到不知時，霹歷一聲驚曉枝。
枝頭未敢展鎗旗，吐玉綴金先獻奇。
雀舌含春不解語，只有曉露晨煙知。
带露和煙摘歸去，蒸來細搗幾千杵。
捏作月團三百片，火候調勻文與武。
碾邊飛絮捲玉塵，磨下落珠散金縷。
首山黄銅鑄小鐺，活火新泉自烹煮。
蟹眼已沒魚眼浮，壵壵松聲送風雨。
定州紅玉琢花甆，瑞雪滿甌浮白乳。
綠雲入口生香風，滿口蘭芷香無窮。
兩腋颼颼毛竅通，洗盡枯腸萬事空。
君不見孟諫議，送茶驚起盧仝睡。
又不見白居易，餽茶喚醒禹錫醉。
陸羽作茶經，曹暉作茶銘。
文正范公對茶笑，紗帽籠頭煎石銚。
素虛見雨如丹砂，點作滿盞菖蒲花。
東坡深得煎水法，酒闌往往覓一呷。
趙州夢裏見南泉，愛結焚香瀹茗緣。
吾儕烹茶有滋味，華池神水先調試。
丹田一畝自栽培，金翁姹女採歸來。
天爐地鼎依時節，煉作黄芽烹白雪。
味如甘露勝醍醐，服之頓覺沉痾甦。
身輕便欲登天衢，不知天上有茶無。